钦定古今图书集成/理学汇编/学行典/第201卷 > 王朝聘〈子参之〉
## 钦定古今图书集成/理学汇编/学行典/第201卷 > 王朝聘〈子参之〉

按《衡州府志》：“王朝聘，字修侯，一字逸生，衡阳人。性笃
孝友，家故贫，父早丧，极哀尽礼。太守嘉其行，为表其
父茔以旌之。既终丧，授徒衡山。会母遘，痰疾将革，公
素清羸，不习乘马，闻报，就生徒索骑，薄暮驰百里，漏
下二更抵家，母一顾而终。捧母咳痰盂，昼夜哭，三日
不绝声。每亲忌日，终身孺子泣。至年七十，不少衰。少”
从伍学父先生游，先生器异之。已而布衣芒𪨗，走安
成、亭州，咨访学议。比归而从邹泗山先生，先生器之，
受业焉。其学以克己为本，敛华就实为务，不屑立崖
岸为苟难，外和内严，人莫窥焉。天启辛酉闱试，主考
缪昌期赏识之，语触副考，不得隽，遂骖副乘，因以贡
游北雍。会乌程秉钧选郎承意旨索赂。公曰：“仕以荣
亲，而赂以辱亲，可乎？”遂投袂归。仪郎冯公起龙挽留
之，却不顾。归家，闭户潜修。郡邑长闻风造请，皆以疾
辞不见。邻有官某邑令者，颇侵里人，惮而改行。绕闾
左右数百家，斗讼者多畏公知，罢而归。公闻而叹曰：
“吾过矣，何乃令人愧也！”后卧病南岳莲花峰，临终戒
其子介之、夫之曰：“吾幸全首领，固愿从先人墓下，而
时命如此，不欲以馀骨经城市，得葬此峰下。镵片石
于墓道，题曰：‘明处士某人之墓足矣’。”遂卒，二子如遗
命葬之。其仲子参之，先公没。参之字立三，性至孝，母
尝病目睫热，不成寐。参之跪榻下，手承目眵，率至夜
分。母寤再三命止，始去。母又患心疾，扶掖婉转，兼旬
达曙者数年。壬午，将就乡试，以父母春秋高不行。癸
未，流寇陷衡，走匿山中，不就伪试。伪之绳不顺者，以参之为最，几不测。会贼去，乃免。值岁饥，侍亲避乱南
乡。时米涌道塞，合家数百，指日食二糜，饮以济。参之
持薄粥，泣曰：“此岂老人食者？”劝父强饭，不许，因绝勺
水竟日。父感之，为一加餐，其笃性如此。